CELEX: 52014XG0204(01)
Language: mt
Date: 2014-02-04 00:00:00
Title: Konklużjonijiet tal-Kunsill dwar il-kontribut tal-isport għall-ekonomija tal-UE, u b'mod partikolari għat-trattament tal-qgħad fost iż-żgħażagħ u l-inklużjoni soċjali

4.2.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 32/2
            
         Konklużjonijiet tal-Kunsill dwar il-kontribut tal-isport għall-ekonomija tal-UE, u b'mod partikolari għat-trattament tal-qgħad fost iż-żgħażagħ u l-inklużjoni soċjali
   2014/C 32/03
   IL-KUNSILL U R-RAPPREŻENTANTI TAL-GVERNIJIET TAL-ISTATI MEMBRI, IMLAQQGĦIN FIL-KUNSILL,
   I.   KONXJI MIS-SERJETÀ TAL-PROBLEMA TAL-QGĦAD FOST IŻ-ŻGĦAŻAGĦ FL-EWROPA U L-KONSEGWENZI TIEGĦU:
   
               1.
            
            
               Il-qgħad fost iż-żgħażagħ ikompli jippreżenta sfida kbira għall-UE u l-Istati Membri tagħha. F'Awwissu 2013, ir-rata tal-qgħad fost iż-żgħażagħ kienet ta' 23,3 % fit-28 pajjiż tal-UE (1) b'inugwaljanzi wiesgħa bejn l-Istati Membri u r-reġjuni fi ħdan l-Istati Membri (2).
            
         
               2.
            
            
               Iż-żgħażagħ intlaqtu b'mod sproporzjonatament qawwi mill-kriżi ekonomika. Fl-Istati Membri kollha tal-UE r-rati tal-qgħad fost iż-żgħażagħ huma ġeneralment ħafna ogħla mir-rati tal-qgħad għall-gruppi ta' etajiet oħra. Fl-aħħar tal-2012 ir-rata tal-qgħad fost iż-żgħażagħ kienet 2,6 darbiet ogħla mir-rata tal-qgħad totali (3).
            
         
               3.
            
            
               Dawn l-iżviluppi għandhom konsegwenzi serji mhux biss għall-individwi kkonċernati iżda wkoll għas-soċjetà u l-ekonomija inġenerali. Il-qgħad fit-tul jista' jintensifika l-marġinalizzazzjoni, u jwassal għall-faqar u riskju akbar ta' esklużjoni soċjali. Hemm ukoll riskji serji għall-komunitajiet peress li n-nuqqas ta' involviment fis-suq tax-xogħol jista' jwassal lil xi żgħażagħ biex jagħżlu li ma jipparteċipawx fis-soċjetà ċivili, u dan potenzjalment iwassal għal aktar frammentazzjoni soċjali.
            
         
               4.
            
            
               Waħda mill-kwistjonijiet l-aktar sinifikanti li jirriżultaw mill-kriżi li ż-żgħażagħ jiffaċċjaw fl-Ewropa hija l-isfida li ġejja min-nuqqas ta' impjiegi u esperjenza ta' xogħol. Hemm ukoll differenza li qed tikber bejn il-ħiliet imfittxija minn ċerti impjegaturi u dawk il-ħiliet li għandhom ħafna impjegati prospettivi.
            
         II.   FILWAQT LI JFAKKRU LI L-KUNSILL EWROPEW:
   
               5.
            
            
               Irrikonoxxa l-ġlieda kontra l-qgħad fost iż-żgħażagħ bħala “objettiv partikolari u immedjat” u enfasizza l-importanza li tingħata “l-attenzjoni mistħoqqa lill-parteċipazzjoni fis-suq tax-xogħol ta' gruppi ta' żgħażagħ vulnerabbli li qegħdin jiffaċċjaw sfidi speċifiċi” (4).
            
         III.   JISSOTTOLINJAW L-POTENZJAL TAL-ISPORT BIEX DAWN L-ISFIDI JIĠU INDIRIZZATI:
   
               6.
            
            
               Permezz tal-impenn fl-isport, iż-żgħażagħ jistgħu jiksbu ħiliet u kompetenzi personali u professjonali speċifiċi li jkabbru l-kapaċità għall-impjieg. Dawn jinkludu t-tagħlim dwar kif titgħallem, il-kompetenzi soċjali u ċiviċi, it-tmexxija, il-komunikazzjoni, il-ħidma f'tim, id-dixxiplina, il-kreattività, l-intraprenditorija. L-isport jipprovdi wkoll għarfien u ħiliet professjonali f'oqsma bħall-kummerċjalizzazzjoni, l-amministrazzjoni, is-sikurezza u s-sigurtà pubblika. Dawn il-ħiliet u l-kompetenzi kollha jappoġġaw attivament il-parteċipazzjoni, l-iżvilupp u l-progressjoni taż-żgħażagħ fl-edukazzjoni, it-taħriġ u l-impjiegi, b'modi li huma rilevanti u applikabbli għas-suq tax-xogħol u li huma ta' valur għal u mfittxija mill-impjegaturi.
            
         
               7.
            
            
               L-organizzazzjoni, l-amministrazzjoni u l-implimentazzjoni ta' attivitajiet sportivi fl-Ewropa huma tradizzjonalment ibbażati fuq l-impenn volontarju. Skont stħarriġ tal-Ewrobarometru tal-2011 (5), kważi kwart ta' dawk li huma impenjati fil-volontarjat (24 %) huma attivi fil-qasam tal-isport. Ix-xogħol volontarju fl-isport, li huwa prinċipalment imwettaq fl-aktar livell bażiku u permezz tal-klabbs, hu ta' valur sinifikanti f'termini soċjali, ekonomiċi u demokratiċi.
            
         
               8.
            
            
               L-isport għandu appell universali u ma jagħraf l-ebda limitu kulturali jew soċjoekonomiku. Għandu personalità internazzjonali u jiġbed firxa wiesgħa u differenti ta' nies. Konsegwentement l-attivitajiet sportivi huma mezz eċċellenti għall-integrazzjoni ta' gruppi ta' minoranzi u dawk marġinalizzati. L-isport huwa ta' ispirazzjoni emozzjonali u jista' jikkontribwixxi b'mod sinifikattiv għal sens ta' għaqda, billi jgħin iġib l-istabbiltà, il-koeżjoni u l-paċi lill-komunitajiet.
            
         
               9.
            
            
               Is-settur sportiv, inklużi l-attivitajiet volontarji fl-isport, jikkostitwixxu valur li jista' jitkejjel u ekonomikament u soċjalment sinifikanti fl-ekonomiji nazzjonali. Hemm evidenza dejjem tikber li l-isport jagħti kontribut sinifikanti lill-ekonomija tal-Ewropa u huwa mutur importanti għat-tkabbir u l-impjiegi, waqt li jiżgura wkoll l-koeżjoni soċjali u l-benessri, biex b'hekk jagħti kontribut distint għall-kisba tal-miri tal-istrateġija Ewropa 2020 (6).
            
         
               10.
            
            
               Skont studju reċenti fl-UE kollha dwar it-tkabbir ekonomiku u l-impjiegi fl-UE (7), is-sehem tal-valur miżjud marbut mal-isport fl-UE jammonta għal 1,76 % (8). Is-sehem tal-impjiegi marbuta mal-isport fl-UE hu ta' 2,12 %. Meta jitqiesu l-effetti multiplikaturi, is-sehem tal-isport saħansitra jitla' għal 2,98 % tal-valur miżjud gross globali fl-UE. Skont dak l-istudju s-sehem tal-isport fil-valur miżjud Ewropew għalhekk huwa komparabbli mas-sehem tas-setturi tal-agrikoltura, il-forestrija, u s-sajd kollha flimkien, b'Euro kull sittin iġġenerat u mdaħħal fl-UE marbut mal-isport.
            
         
               11.
            
            
               L-isport huwa settur reżiljenti tal-ekonomija. Il-livelli ta' parteċipazzjoni jibqgħu pjuttost stabbli fil-fażijiet differenti kollha taċ-ċiklu ekonomiku. L-isport huwa strutturat permezz ta' sistema ta' avvenimenti u attivitajiet sportivi, organizzati mill-organizzazzjonijiet tal-isport, mill-avvenimenti fl-aktar livelli bażiċi sa dawk tal-ogħla livell. Dawn l-avvenimenti jibqgħu popolari, b'mod partikolari fost iż-żgħażagħ, anke meta l-kondizzjonijiet ekonomiċi huma diffiċli. Filwaqt li l-avvenimenti sportivi jistgħu jiġu affettwati mill-kondizzjonijiet ekonomiċi li jvarjaw, il-qafas tal-avvenimenti sportivi u l-attivitajiet sportivi jibqa' stabbli.
            
         
               12.
            
            
               L-isport għandu l-potenzjal li joħloq l-impjiegi u li jappoġġa l-iżvilupp ekonomiku lokali permezz tal-kostruzzjoni u l-manutenzjoni tal-faċilitajiet sportivi, l-organizzazzjoni tal-avvenimenti sportivi, l-attivitajiet tas-suq tal-prodotti u s-servizzi tal-industriji sportivi u l-attivitajiet relatati f'setturi oħrajn. L-infrastruttura marbuta mal-avvenimenti u l-attivitajiet sportivi (f'livell lokali), meta ppjanati bil-galbu b'għan multifunzjonali u b'viżjoni ċara tar-rwol funzjonali tagħha fil-futur, tista' tgħin biex tistabbilizza u tagħti spinta lill-ekonomija.
            
         
               13.
            
            
               L-isport għandu effetti konsekwenzjali fuq setturi oħrajn. L-avvenimenti u l-kampjonati sportivi ġeneralment għandhom effetti pożittivi fuq setturi bħat-turiżmu, il-kultura, it-trasport, il-mezzi tal-informazzjoni, l-infrastruttura pubblika eċċ. Huma għandhom ukoll il-kapaċità li jgħaqqdu lin-nies u joħolqu sens ta' appartenenza u sensazzjoni kondiviża ta' suċċess. Għalhekk l-isport jista' jagħti kontribut sostantiv biex jiġu ffaċilitati l-isforzi tal-UE biex tirkupra mid-diffikultajiet ekonomiċi li għaddejjin.
            
         IV.   JENFASIZZAW IL-MESSAĠĠI TA' POLITIKA EWLENIN LI ĠEJJIN:
   
               14.
            
            
               Minħabba l-importanza tas-settur tal-isport għall-ekonomija u tal-possibbiltajiet li dan is-settur jipprovdi liż-żgħażagħ – inkluż għal dawk li huma partikolarment vulnerabbli u żvantaġġati – biex jiksbu ħiliet u għarfien siewja, l-isport jista' jkollu rwol importanti fl-indirizzar tal-problema urġenti tal-qgħad fost iż-żgħażagħ u jagħti impetu lill-irkupru ekonomiku. Tinħtieġ firxa wiesgħa ta' azzjonijiet li tinvolvi l-mobilizzazzjoni ta' diversi partijiet interessati bħala reazzjoni għall-isfidi msemmija hawn fuq.
            
         
               15.
            
            
               L-impenn f'attivitajiet volontarji, filwaqt li mhux sostitut għall-impjieg imħallas, madankollu jista' jipprovdi liċ-ċittadini b'ħiliet ġodda, u b'hekk jikkontribwixxi pożittivament għall-kapaċità għall-impjieg tagħhom u t-tisħiħ tas-sens ta' appartenenza tagħhom għas-soċjetà. Il-parteċipazzjoni, b'mod partikolari fl-isport fl-aktar livelli bażiċi, miż-żgħażagħ – sew bħala parteċipant, faċilitatur, jew organizzatur – tiżviluppa ħiliet u kompetenzi personali ewlenin. L-attivitajiet volontarji fl-isport bħala forma ta' tagħlim mhux formali u informali jgħin liż-żgħażagħ jiksbu ħiliet u kompetenzi li jikkomplementaw l-edukazzjoni formali.
            
         
               16.
            
            
               L-isport jipprovdi ambjent li fi ħdanu ż-żgħażagħ jistgħu jirfinaw dawn il-ħiliet, u b'hekk itejbu l-kapaċità għall-impjieg u l-produttività futura, fi żmien meta l-kondizzjonijiet tas-suq tax-xogħol huma estremament diffiċli, l-opportunitajiet tax-xogħol skarsi, u l-opportunitajiet għall-iżvilupp ta' ħiliet fuq ix-xogħol limitati.
            
         
               17.
            
            
               L-involviment fl-isport, b'mod partikolari l-isport fl-aktar livelli bażiċi, jippermetti liż-żgħażagħ jidderieġu l-enerġiji, ix-xewqat u l-entużjażmu istintiv tagħhom b'mod li huwa kostruttiv u jikkontribwixxi għall-komunitajiet li fihom huma jgħixu. Jista' jgħin fil-ġlieda kontra l-problemi soċjali ffaċċjati fl-Istati Membri, bħall-frammentazzjoni soċjali u l-preġudizzju kontra gruppi speċifiċi, billi jipprovdi liż-żgħażagħ, b'mod partikolari dawk mingħajr impjiegi mħallsa jew opportunitajiet għal edukazzjoni u taħriġ rilevanti, b'fokus pożittiv, kostruttiv u bbażat fil-komunità.
            
         
               18.
            
            
               L-investiment fuq skala żgħira ta' flejjes pubbliċi f'faċilitajiet lokali tal-isport, u l-appoġġ għal klabbs tal-isport ibbażati fil-komunità, jista' jiġġenera benefiċċji sinifikanti f'termini ta' komunitajiet aktar b'saħħithom, aktar sikuri u aktar koeżivi.
            
         
               19.
            
            
               Il-parteċipazzjoni fl-organizzazzjoni ta' avvenimenti sportivi nazzjonali u internazzjonali u l-involviment fl-iżvilupp u l-manutenzjoni tal-infrastruttura sportiva – kemm jekk lokali jew inkella nazzjonali – tista' tkun waħda mill-fatturi ewlenin għall-ħolqien ta' impjiegi ġodda, speċjalment għaż-żgħażagħ.
            
         V.   B'REAZZJONI GĦALL-MESSAĠĠI TA' POLITIKA EWLENIN JISTIEDNU LILL-ISTATI MEMBRI B'RISPETT DOVUT GĦALL-PRINĊIPJU TA' SUSSIDJARJETÀ BIEX:
   
               20.
            
            
               Jiskambjaw l-esperjenzi u l-prattiki tajbin dwar:
               
                           —
                        
                        
                           it-titjib tal-parteċipazzjoni fl-isport u s-soċjetà taż-żgħażagħ fil-livell lokali, speċjalment hekk kif iħallu l-istrutturi edukattivi formali;
                        
                     
                           —
                        
                        
                           kif l-involviment volontarju fil-klabbs u l-organizzazzjonijiet tal-isport jista' jsaħħaħ il-ħiliet u l-kompetenzi trasversali;
                        
                     
                           —
                        
                        
                           kif l-involviment f'attivitajiet sportivi jista' jagħmel komunitajiet aktar sikuri u aktar koeżivi;
                        
                     
                           —
                        
                        
                           l-organizzazzjoni ta' apprendistati u taħriġ intern f'organizzazzjonijiet tal-isport li jimmotivaw liż-żgħażagħ u jiffaċilitaw l-aċċess nazzjonali u transnazzjonali għas-suq tax-xogħol.
                        
                     
         
               21.
            
            
               Jippromwovu azzjonijiet ta' politika li għandhom l-għan li jiżviluppaw il-ħiliet għall-impjiegi permezz tal-isport. F'dan ir-rigward, jiġu appoġġati organizzazzjonijiet volontarji u/jew klabbs tal-isport, kif ukoll attivitajiet tal-isport u/jew avvenimenti – fl-aktar livell bażiku u/jew livell professjonali.
            
         
               22.
            
            
               Jesploraw modi sabiex jittejbu l-mogħdijiet għall-professjonisti u l-volontarji futuri fl-isport u jiġi promoss it-tagħlim fuq il-post tax-xogħol, sabiex jiġu żviluppati l-ħiliet li jistgħu jiġu rikonoxxuti fi ħdan oqfsa tal-kwalifiki nazzjonali. Dawn jistgħu jiġu referenzjati għall-Qafas Ewropew tal-Kwalifiki sabiex tittejjeb it-trasparenza internazzjonali u l-mobbiltà taż-żgħażagħ ikkonċernati. Il-potenzjal għar-rikonoxximent tal-ħiliet miksuba permezz ta' tagħlim informali u mhux formali fl-isport għandu wkoll jiġi esplorat.
            
         
               23.
            
            
               Jinkoraġġixxu investiment strateġiku fl-isport billi jintużaw, fejn adatt, il-possibbiltajiet ipprovduti mill-istrumenti ta' finanzjament tal-UE, inklużi l-fondi strutturali tal-UE (notevolment il-Fond Soċjali Ewropew u l-Fond Ewropew għall-Iżvilupp Reġjonali) u l-għodda finanzjarji tal-UE bħalma hu l-finanzjament mill-Bank Ewropew tal-Investiment.
            
         
               24.
            
            
               Jippromwovu kooperazzjoni interna effettiva fi ħdan l-awtoritajiet pubbliċi fost is-setturi li jittrattaw l-affarijiet soċjali, iż-żgħażagħ, l-impjiegi u kwistjonijiet ekonomiċi sabiex tiġi żgurata sensibilizzazzjoni akbar rigward ir-rwol soċjali u ekonomiku tal-isport.
            
         VI.   JISTIEDNU LILL-ISTATI MEMBRI U LILL-KUMMISSJONI, FL-OQSMA TA' KOMPETENZA RISPETTIVI TAGĦHOM U B'RISPETT DOVUT GĦALL-PRINĊIPJU TA' SUSSIDJARJETÀ BIEX:
   
               25.
            
            
               Jippromwovu l-involviment transsettorjali mal-esperti tal-edukazzjoni, taħriġ, żgħażagħ u impjiegi bil-għan li jiġi esplorat l-iżvilupp tal-ħiliet u l-kompetenzi.
            
         
               26.
            
            
               Jieħdu vantaġġ sħiħ mill-Programm Erasmus+ bħala opportunità għall-iżvilupp ta' ħiliet u kompetenzi personali u professjonali.
            
         
               27.
            
            
               Jidentifikaw il-modi li bihom l-isport jista' jiġi ffinanzjat sabiex jippromwovi l-inklużjoni soċjali u l-impjieg taż-żgħażagħ permezz tal-fondi strutturali (notevolment il-Fond Soċjali Ewropew jew il-Fond Ewropew għall-Iżvilupp Reġjonali) jew mekkaniżmi oħrajn ta' finanzjament tal-UE, bħalma hu l-finanzjament mill-Bank Ewropew tal-Investiment, speċjalment l-iżvilupp u, fejn hu xieraq, il-manutenzjoni tal-infrastruttura tal-isport fuq skala żgħira fi rħula u bliet għall-użu mill-pubbliku, filwaqt li tingħata attenzjoni speċjali liż-żoni li huma soċjalment imċaħħda. Tali infrastruttura fuq skala żgħira tista' tgħin biex jintlaħqu bosta għanijiet soċjali, bħall-ħolqien tal-impjiegi, l-inklużjoni soċjali, u t-titjib tas-saħħa.
            
         
               28.
            
            
               Jsaħħu d-djalogu u l-inizjattivi komuni mal-partijiet interessati ewlenin, b'mod partikolari l-organizzazzjonijiet sportivi, l-industriji tal-prodotti sportivi u l-organizzazzjonijiet taż-żgħażagħ sabiex jiġi żviluppat aktar ambjent favorevoli biex iż-żgħażagħ jiġu attratti lejn is-settur tal-isport.
            
         
               29.
            
            
               Jirriflettu dwar kif il-kontribut tal-isport għall-iżvilupp tal-ħiliet taż-żgħażagħ u ż-żamma ta' komunitajiet soċjalment inklużivi fi żminijiet ta' qgħad għoli fost iż-żgħażagħ jistgħu jiġu indirizzati bl-aktar mod effettiv fil-kuntest ta' ħidma futura dwar l-isport fil-livell tal-UE.
            
         VII.   B'REAZZJONI GĦALL-MESSAĠĠI TA' POLITIKA EWLENIN JISTIEDNU LILL-KUMMISSJONI BIEX:
   
               30.
            
            
               Torganizza seminar transsettorjali ta' livell għoli dwar il-kontribut tal-isport fil-ħolqien tal-impjiegi u għat-trattament tal-qgħad fl-UE, b'mod partikolari l-qgħad fost iż-żgħażagħ.
            
         
               31.
            
            
               Abbażi tal-kooperazzjoni li għaddejja tal-UE fil-livell ta' esperti, tħejji studju dwar il-kontribut tal-isport għall-kapaċità għall-impjieg taż-żgħażagħ fil-kuntest tal-istrateġija Ewropa 2020.
            
         
      (1)  Ir-rata tal-qgħad fost iż-żgħażagħ hija aktar minn 50 % f'xi Stati Membri u aktar minn 70 % f'xi reġjuni, filwaqt li fi ftit reġjuni hija saħansitra anqas minn 5 %.
   
      (2)  http://epp.eurostat.ec.europa.eu/cache/ITY_PUBLIC/3-30082013-AP/EN/3-30082013-AP-EN.PDF
   
      (3)  Ara n-nota f’qiegħ il-paġna Nru 2.
   
      (4)  Konklużjonijiet tal-Kunsill Ewropew (27-28 ta' Ġunju 2013) – EUCO 104/2/13 REV 2.
   
      (5)  Special Eurobarometer on Volunteering and Intergenerational Solidarity (Ewrobarometru Speċjali dwar il-Volontarjat u s-Solidarjetà Interġenerazzjonali), Ottubru 2011.
   
      (6)  Studju tal-Kummissjoni “Contribution of Sport to economic growth and employment in the EU” (2012).
   
      (7)  Studju dwar il-kontribuzzjoni tal-isport għat-tkabbir ekonomiku u l-impjiegi fl-UE, ikkummissjonat mill-Kummissjoni Ewropea; Konsorzju mmexxi minn SportsEconAustria; Rapport finali, Novembru 2012.
   
      (8)  Skont id-Definizzjoni tal-Isport ta' Vilnjus – definizzjoni wiesgħa: l-attivitajiet kollha li jeħtieġu l-isport bħala kontribut, flimkien mal-attivitajiet kollha li huma kontributi għall-isport, flimkien mad-definizzjoni statistika tal-isport kif definita fin-NACE 92.6 Rev.1.1.